作者:陳著
標題:大酺
內容:問大江東，長淮上，緣分如何修到。輕裘還熟局，第三番又是，五年春了。菜飯工夫，露香心事，惟靠天公分曉。林泉琴書夢，算飛箋覓去，不知多少。奈雅意難酬，又還留住，口銜新詔。都無他嗜好。玉麟靜、公事供談笑。滿眼是、風花飄忽，惟有長松，雪霜裡、插天蒼老。休憶家山好。安樂處、便成蓬島。正春雨、秧疇飽。邊城如畫，處處綠楊芳草。青溪不妨寄傲。